Ouma, kleindogter deur boerboel aangevalWonde wat die 61-jarige vrou opgedoen het (Foto: Verskaf) ŉ 61-jarige vrou en haar vierjarige kleindogter van Ottawa in KwaZulu-Natal word vir bytwonde behandel nadat hulle glo Vrydag deur ŉ boerboel aangeval is. Die gemeenskapspolisiëringsforum Reaction Unit South Africa is glo Vrydagmiddag na die 61-jarige vrou se huis ontbied. Nooddienspersoneel verbonde aan dié forum het die vrou en haar kleindogter met hul aankoms by die toneel vir verskeie wonde behandel en die twee toe na die hospitaal vervoer. Prem Balram, woordvoerder van Reaction Unit South Africa, sê die vrou en haar dogter het glo na ŉ snoepwinkel oorkant hul huis gestap om ŉ brood te gaan koop toe die boerboel uit een van die erwe in die omgewing losgekom het. Dit is onduidelik of die boerboel aan die eienaars van die snoepwinkel behoort. “Die boerboel het glo van sy ketting losgebreek en die kind aangeval,” sê Balram. “Die ouma het die hond weggeruk in ŉ poging om die kind te beskerm en is ook aangeval.” Sowel die ouma as die kleindogter se lewe is nie in gevaar nie. Hulle is volgens berigte reeds uit die hospitaal ontslaan. Wonde wat die 61-jarige vrou opgedoen het (Foto: Verskaf)